भारतीय खाना, परंपरागत आ नाया जमाना के, एह बड़हन आकार के देस में अलग-अलग इलाका आ क्षेत्र अनुसार बहुत बिबिधता वाला बा। इहाँ के हावा-पानी, माटी, बनस्पति नियर चीज में ब्यापक बिबिधता आ कई किसिम के सांस्कृतिक परभाव इहाँ के खाना पर लउके लें। धर्म आ सामाजिक मान्यता सभ के भी एहिजा के भोजन पर परभाव देखे के मिले ला। उत्तर भारत के खानपान पर जहाँ मुगल राज में ईरानी आ तुर्की के संस्कृति के परभाव पड़ल ओहीजे नाया समय में जेङने पूरा दुनिया में चाइनीज खाना के बिस्तार भइल बा इहाँ भी ई खाना सभ पापुलर हो रहल बाड़ें। कुल मिला के, भारतीय खानपान में लगातार बदलाव भइल बा आ अभिन भी हो रहल बा।